Vlčan, Samuel, minister pôdohospodárstva a rozvoja vidieka SR (2022-02-02):
Ďakujem za slovo, pán predsedajúci. Vážené panie poslankyne, páni poslanci, ďakujem za vaše príspevky, ktoré vo všeobecnosti potvrdzujú, že prichádzame s novelou, ktorá je naozaj potrebná, a je všeobecný konsenzus, že ju môžme prijať v parlamente. Dovolím si však reagovať na niektoré výhrady, ktoré, ktoré zazneli, hlavne od pána poslanca Stredáka. Treba povedať, že tie drakonicky vysokové... vysoké miliónové pokuty sa minuli účinkom. Vieme, že bolo uložených 38, jedna bola zaplatená zrejme len omylom, takže je, je načase, aby sme tie pokuty znížili. Ja sa nebránim diskusii o rozpätí pri prvom a opakovanom porušení. Ten, to rozpätie od 100 do 5-tisíc euro pri, pri prvom porušení, samozrejme, závisí nielen od závažnosti toho porušenia, ale treba povedať, že treba prihliadnuť aj na to, že, že koho tá pokuta zabolí, lebo povedzme stoeurová pokuta v nejakej malej predajni, nejakej večierky alebo niekde na vidieku je už dostatočne výchovný nástroj. Pri takej veľkej prevádzke ako hyper Tesca stoeurová pokuta nie je až taký silný výchovný nástroj, takže keď aj budeme viesť diskusiu o tom rozpätí, tak by som bol rád, ak by sa, ak by, ak by ste zohľadnili aj tento aspekt. Samozrejme, že Štátna veterinárna a potravinová správa vydá metodiku, ako by mali postupovať tí kontrolóri pri ukladaní pokút, a, samozrejme, sa budeme snažiť v maximálne možnej miere zjednotiť postup jednotlivých kontrolórov, aby sme tam nemali veľký rozptyl, ako sa to stávalo v minulosti, čo, samozrejme, máte pravdu, vedie k možnej korupcii. Ohľadne pridomového hospodárstva, my sme túto novelu zamerali na produkty živočíšnej výroby a z chovu, z toho dôvodu, že toto máme odladené aj so Štátnou veterinárnou a potravinovou správou, pokiaľ by sme mali hovoriť o rastlinnej výrobe, museli by sme do toho zapojiť aj expertov z ÚKSUP-u, Ústredného kontrolného skúšobného ústavu poľnohospodárskeho, takže ja by som skôr hovoril alebo navrhoval, že riešme to povedzme v ďalšom, v ďalšej novelizácii. Rovnako tá diskusia o tom, že či treba notifikovať, alebo netreba notifikovať, je legislatívnotechnická otázka. Len upozorňujem na to, že ak by sme išli do zložitého procesu notifikácie, tak celý proces schválenia aj v tejto novele odsunieme o šesť mesiacov. Som rád, že všetci ste sa vo vystúpeniach zhodli na tom, že predaj potravín po dobe minimálnej trvanlivosti je, je, je správnym krokom. Ja si myslím, že aj tá dohoda, ktorá bola ako kompromisná doho... dosiahnutá medzi hlavne ministerstvom sociálnych vecí a, a predajcami potravín a charitatívnymi spoločnosťami, je to dobré riešenie. Ja by som tiež privítal, kebyže povedzme rezort sociálnych vecí nájde viac zdrojov na podporu infraštruktúry charitatívnych spoločností, aby sa ich absorpčná spoločnosť redistribúcie takýchto potravín zvýšila, ale to nie je v kompetencii nášho ministerstva. Čo sa týka samotnej kontroly, ak sa teda môžem vrátiť k tomu pridomovému hospodárstvu, tej produkcie, my budeme kontrolovať konečnú kvalitu produktov. Čiže my nebudeme riešiť nejaké tie kŕmne postupy, my budeme jednoducho riešiť nezávadnosť tej produkcie, to je pre nás dôležité. Ten, ten komerčný predaj po tých 45 dňoch, uvidíme, v akom rozsahu to bude fungovať, ale ešte raz, tým hlavným zámerom je znížiť potravinový odpad, ktorý, ako ste viacerí správne uviedli, je na Slovensku veľmi veľký. A ja si myslím, že táto diskusia je aktuálna predovšetkým dnes, keď sa nám zvyšujú ceny potravín pod vplyvom cien, rastúcich cien energií aj vstupov, teda komodít, že ak dneska niektoré štatistiky hovoria, že, že štvrtina, v niektorých prípadoch až tretina potravín sa vlastne vyhodí. Ak by sme vedeli nášho spotrebiteľa primäť k tomu, aby bol racionálnejší pri nakupovaní potravín a znížil to nakupovanie, tak tá úspora by možnože viac ako by vykompenzovala aj ten nárast potravín, ktorý tento rok zrejme zaznamenáme. To znamená, že ak by to bolo povedzme len, ja neviem, tých 20 %, že sa tých potravín minimálne vyhodí v každom zo sledovaných regiónov, a kebyže jednoducho to plytvanie potravinami znižujeme len o polovicu, tak jednoducho je to 10 % finančná úspora pre, pre spotrebiteľov. Ďakujem za pozornosť.